b'\n_START_ARTICLE_\nNacionalni park Talampaya\n_START_SECTION_\nOdlike\n_START_PARAGRAPH_\nNacionalni park Talampaya, povr\xc5\xa1ine 2.150 km\xc2\xb2, nalazi se na krajnjem zapadu pampaskih brda, izme\xc4\x91u gorja Cerro Los Colorados na zapadu i Sierra de Sa\xc3\xb1agastana na istoku, na nadmorskim visinama od oko 1.500 m. Osnovan je 1997. godine kako bi se za\xc5\xa1titili va\xc5\xbena arheolo\xc5\xa1ka i paleontolo\xc5\xa1ka nalazi\xc5\xa1ta, ali i prirodni okoli\xc5\xa1 tipi\xc4\x8dne pustinjsko-planinske flore i faune. Njegov krajolik crvenog pje\xc5\xa1\xc4\x8denjaka je uvelike oblikovan erozijama voda i vjetrova u aridnoj klimi s velikim razlikama temperatura no\xc4\x87i i danju, te sezonskim padalinama ljeti i jakim vjetrovima u prolje\xc4\x87e. Tako klanac Talampaya ima stijenovite litice od 80 do 143 m visine._NEWLINE_U takvim uvjetima su u presu\xc5\xa1enim nanosima drevne rijeke sa\xc4\x8duvani, premda ne u takvom broju i zna\xc4\x8daja kao u obli\xc5\xbenjem parku Ischigualasto, ponajbolji fosili iz razdoblja kasnog trijasa (karnik), stari od 231,4 do 225,9 milijuna godina._NEWLINE_Tako\xc4\x91er su prona\xc4\x91eni i ostaci domoroda\xc4\x8dkih naselja s petroglifima, poput naselja Puerta del Ca\xc3\xb1\xc3\xb3n. Ovi polunomadski lovci-sakuplja\xc4\x8di su bili pod kasnim Inka utjecajima, \xc5\xa1to \xc4\x8dini Talampayu najju\xc5\xbenijim podru\xc4\x8djem ovog utjecaja._NEWLINE_U uskom dijelu klanaca nalazi se botani\xc4\x8dki vrt s lokalnim vrstama biljaka. Od \xc5\xbeivotinja u parku se mogu prona\xc4\x87i \xc5\xbeivotinje koje su va\xc5\xbene, bilo da su endemi\xc4\x8dne ili nacionalni simboli, kao \xc5\xa1to su: gvanako, puma, zec, patagonska mara (Dolichotis patagonum), viska\xc4\x8da (Lagidium and Lagostomus), lisica i andski kondor.'